|  |
| --- |
| Dokument oprettet 11. december 2019Sag 164934 – Dok. 469372 |

# Opsamling på finanslovsaftalen for 2020

Finanslovsaftalen indeholdt ingen markante handicapaftryk, hverken på baggrund af den fælles politiske forståelse mellem regeringen og dens støttepartier eller i det hele taget.

Der er dog blevet taget et skridt i den rigtige retning i forhold problematikken om manglende mulighed for overvågning i hjemmet for mennesker med handicap over år 18. Nedenfor er en gennemgang af initiativer med relevans for handicapområdet.

Overvågning i hjemmet

Der er afsat 30 mio. kr. i 2020 og 60 mio. kr. årligt i perioden 2021-2023 til, at unge mellem 18 til og med 23 år fremover skal tilbydes overvågning om natten. Der nedsættes en arbejdsgruppe, der nærmere skal afdække målgruppe og udgifter til tilbud om overvågning om natten.

*DH mener, at det er problematisk, at aftalen om overvågning ikke svarer til den vedtagelsestekst, som stort set alle partier står bag. Af vedtagelsesteksten fremgår der ikke en afgrænsning i forhold til nat og ej heller et alderskriterie.*

Evaluering af handicapområdet

Der er indgået aftale om, at regeringen i første halvår af 2020 iværksætter en evaluering af den nuværende planlægning og organisering af handicapområdet med henblik på at styrke indsatsen, den nationale vidensdeling og sikre den mest hensigtsmæssige opgavefordeling mellem kommuner og regioner. Af aftalen fremgår, at der skal være kvalitet og retssikkerhed i tilbuddene til mennesker med handicap og funktionsnedsættelser, og indsatsen skal være præget af en høj faglighed og den nødvendige specialisering. Der er ikke afsat midler på finansloven til evalueringen.

*DH er meget positive over for, at evalueringen af handicapområdets planlægning og organisering sættes i gang i starten af 2020 og ikke mindst, at evalueringen skal være grundlaget for en styrket kvalitet, retssikkerhed og den nødvendige specialisering.*

Reserve til videreførelse af tidligere satspuljeprojekter

Partierne afsætter 25 mio. om året frem til 2020, dvs. samlet 100 mio., som skal supplere den eksisterende reserve til foranstaltninger på social-, sundheds-, og arbejdsmarkedsområdet – resterne af satspuljen.

*DH mener, det er godt, at partierne har fokus på at sikre, at der er midler til civilsamfundets arbejde på socialområdet. Der udstår dog fortsat et arbejde med at få skabt stabile rammer omkring den egentlige socialreserve. DH mener, at det bør sikres at denne går til metodeudvikling og civilsamfundets opgaver på det sociale område.*

Styrket psykiatri

Der afsættes i alt 600 mio.kr. fra 2020 og frem til at forbedre forholdene for psykisk syge borgere. 510 mio.kr. skal gå til at forbedre kapacitet og normeringer. Der skal oprettes flere sengepladser, og den akutte indsats skal styrkes.

Der afsættes desuden 90 mio.kr. til at oprette flere sengepladser i retspsykiatrien. Det sker bl.a. for at undgå, at retspsykiatrien tager kapacitet fra den almindelige behandlingspsykiatri.

*DH mener, at det er positivt at der tilføres flere penge til behandlingen af patienter med psykisk sygdom. Der er dog også brug for et langsigtet løft, og DH ser frem til en ambitiøs 10 års plan for psykiatrien.*

Ulighedsredegørelse

Der skal laves en årlig redegørelse om, hvordan det står til med uligheden i det danske samfund. Det kan være barrierer for social mobilitet, ulighed på velfærdsområderne mv.

*DH mener, at det er godt at få sat systematisk fokus på ulighed. Der står ikke direkte ”handicap” på initiativet, men DH mener, det vil være oplagt at tænke borgere med handicap og kronisk sygdom med i redegørelserne.*

Social tandpleje

Der afsættes 40 mio.kr. i 2020 og 60 mio.kr. årligt 2021-23 til at etablere en gratis social tandpleje i kommunerne. Målgruppen er socialt udsatte borgere. Initiativet er ikke nævnt i finanslovaftalen, men er med i den samlede finanslov på socialdemokratisk initiativ.

*DH mener, at det er beklageligt at der afsættes 20 mio.kr. mindre i 2020 end lagt op til i finanslovudspillet i september. Samlet set er det dog positivt med en gratis socialtandpleje. Mange i målgruppen har et eller flere handicap. DH mener dog, at der er behov et bredere løft af tandplejen for borgere med handicap. Herunder en styrket omsorgs- og specialtandpleje og tilskud til forebyggelse og behandling af medicinskader på tænderne.*

Pulje til afklaring af aktivitetsparate kontanthjælpsmodtagere

Partierne afsætter 50 mio. årligt i 2020 og 2021 – dvs. samlet 100 mio. – til en styrket indsats overfor borgere, som har været i kontanthjælpssystemet i minimum 8 ud af de seneste 10 år. Pengene skal blandt andet bruges til at afklare, om borgeren i virkeligheden bør visiteret til fleksjob, ressourceforløb eller førtidspension.

*DH mener, at tiltaget peger mod et meget relevant problem og er et godt supplement til det oprydningsarbejde, der er startet med Flere Skal Med-projektet. I den forlængelse mener DH fortsat, at der samtidig er behov for at give borgere bedre muligheder for selv at søge mod fleksjob, ressourceforløb mv.*

Minimumsnormeringer i daginstitutioner

Aftaleparterne vil indføre lovbundne minimumsnormeringer i daginstitutioner. Målet er, at der maksimalt er tre børn per voksen i vuggestuer og seks børn per voksen i børnehaver. Minimumsnormeringerne skal være fuldt indfaset i 2025. Parallelt med indfasningen af de forbedrede normeringer skal sikres mere uddannet personale og pædagogiske uddannelser af høj kvalitet. Der afsættes 127,5 mio. kr. i 2019 til et løft af pædagoguddannelserne.

*DH mener, at det er udmærket med minimumsnormeringer, som skal bidrage til at styrke kvaliteten i daginstitutionerne. Der skal være opmærksomhed på, at de lovbundne minimumsnormeringer ikke får en negativ afsmittende effekt på normeringerne i de specialiserede dagtilbud.*

Styrket kvalitet i folkeskolen

Aftaleparterne ønsker at styrke folkeskolen. Der afsættes midler til flere lærere samt til at styrke den understøttende undervisning. Midlerne fordeles til kommunerne baseret på elevtal. Med reserven til det generelle løft af folkeskolen og styrkelsen af den understøttende undervisning bliver folkeskolen samlet set tilført 468,2 mio. kr. i 2020, 593,2 mio. kr., i 2021 743,2 mio. kr. i 2022 og 1.000,2 mio. kr. i 2023.

*DH mener, at tilførslen af ressourcer til folkeskolen vil gavne alle børn i skolen. Alt andet lige må det samtidigt formodes at forbedre mulighederne for at skabe inkluderende læringsmiljøer i skolen.*

Afskaffelse af uddannelsesloft

Loftet over dobbeltuddannelse afskaffes med virkning fra d. 1. juli 2020. Uddannelsesloftet betyder, at det – med en række undtagelser – ikke har været muligt at tage mere end én ordinær videregående heltidsuddannelse på samme eller lavere niveau.

*DH mener, at en fjernelse af uddannelsesloftet generelt vil bidrage til at fjerne noget af presset hos de studerende, hvilket også vil gavne studerende med handicap.*

Døvefilm

Døvefilm fremstiller tv-programmer og elektroniske medieprodukter på tegnsprog. I finanslovsaftalen forhøjes statens driftstilskud til Døvefilm i 2020 med 100.000 kr.

*DH mener, at det forhøjede tilskud er positivt.*